El Gremi de Restauració ha alertat aquest dimarts que s'ha produït una "allau d'anul·lacions de reserves" per a Setmana Santa a causa del coronavirus, i ha demanat a les administracions que prenguin mesures "excepcionals" per pal·liar els efectes econòmics que comportarà l'expansió del virus. En aquest sentit, els restauradors demanen aturar la tramitació dels pressupostos o bé aprovar modificacions per no aplicar l'increment i la creació de nous tributs que s'havia previst. "És il·lògic que en un context d'emergència econòmica, la Generalitat es disposi a elevar encara més la fiscalitat que han de suportar les empreses", ha indicat. A parer del gremi, la quarantena sanitària s'ha d'acompanyar d'una "quarantena econòmica", amb mesures per evitar que les empreses facin fallida durant la crisi. Al marge de la petició a la Generalitat, els restauradors reclamen a l'Ajuntament que aprovin una carència en el pagament de la taxa de terrasses i, abans d'acabar l'any, revisin a la baixa els nous imports aprovats en el darrer plenari. Pel que fa al govern espanyol, demanen que es permeti que els expedients de regulació temporal d’ocupació puguin ser adoptats de manera unilateral sense que calgui obrir el període de consultes obligatori. Això implicaria, diu el gremi, suspendre els contractes de treball de manera temporal i evitaria, per tant, haver de recórrer a l’acomiadament col·lectiu.    A més, també plantegen altres mesures dirigides a empreses de restauració que hagin hagut de tancar al públic, ja sigui per decisió de l'autoritat competent o per caiguda del consum, o bé que pateixin una reducció dràstica dels ingressos. En aquestes situacions, demanen que es condonin determinats impostos o ajornar el seu pagament sense interessos. També reclamen obligar les entitats bancàries a acceptar una moratòria en el pagament de préstecs i una carència forçosa per deixar de pagar el lloguer del local mentre duri el tancament. El gremi remarca que totes les esperances del sector estaven posades en la Setmana Santa després de la cancel·lació del Mobile World Congress i de l'ajornament de la fira Alimentària.

Summary: Els restauradors alerten d'una allau d'anul·lacions per a Setmana Santa i demanen aturar la tramitació dels pressupostos


Ábalos assegura que el govern espanyol no l’utilitzarà com a element de negociació dels PGE ACN Madrid.-El ministre de transports i secretari d’Organització del PSOE, José Luis Ábalos, ha assegurat aquest dilluns que el govern espanyol impulsarà la reforma del delicte de sedició independentment de la negociació pressupostària i de si aquest fet agrada, o no, a Ciutadans. Ábalos ha recordat que aquest és un “compromís” d'investidura que "cal complir" i que que respon a més a la necessitat de casar el Codi Penal espanyol “amb la doctrina europea”. Sigui com sigui ha dit, “nosaltres seguirem endavant amb aquesta iniciativa”. Segons el ministre de Transports el govern espanyol “no utilitzarà” el compromís de reformar el delicte de sedició com a “element de negociació” per als pressupostos generals de l’Estat per al 2021, perquè es tracta d’un compromís d’investidura i, per tant, “cal complir-lo”.  En roda de premsa a la seu del PSOE, Ábalos ha justificat que el seu executiu no hagi actuat fins ara en aquesta direcció pel fet que la pandèmia ha fet impossible fer realitat “tota l’agenda” prevista, però “el Ministeri de Justícia està treballant” per dur al Codi Penal “els requisits que ja es contemplen a Europa”.

Summary: El PSOE promet impulsar la reforma del delicte de sedició encara que no agradi a Cs


El president blaugrana elogia les entitats i persones que es manifesten de "forma pacífica i cívica" ACN Barcelona.-El president del Futbol Club Barcelona, Josep Maria Bartomeu, ha condemnat "rotundament" les diferents accions violentes del darrers dies arreu de Catalunya en les protestes contra la sentència del procés. "Ara fa una setmana de la sentència i vull repetir el posicionament del Barça: la presó no és la solució. Una setmana més tard, vull dir que la violència tampoc és la solució", ha remarcat el president blaugrana, que aquest dilluns ha estat l'encarregat de presentar el secretari general de l'UGT, Camil Ros, en l'esmorzar informatiu de Fòrum Tribuna. Així mateix, Bartomeu ha elogiat les "entitats i persones que es manifesten de forma pacífica i cívica per tot Catalunya".

Summary: Bartomeu: "La violència tampoc és la solució"


La Guàrdia Civil ha decomissat aquest dimecres a la duana de la Farga de Moles, a les Valls de Valira (Alt Urgell) tres rellotges de la marca Rolex valorats en 56.300 euros. Els agents van aturar un vehicle procedent d'Andorra en el qual hi havia dos homes de 31 i 32 anys i nacionalitat xinesa, als quals se'ls va preguntar si tenien alguna cosa que declarar. Un cop aquests van respondre que no, i després de dur a terme les comprovacions pertinents al vehicle, els efectius policials els van instar a treure's la jaqueta i van localitzar la mercaderia col·locada a l'altura dels seus colzes. Aleshores, van aixecar un acta per dues infraccions de contraban i el gènere va quedar dipositar al recinte duaner a disposició de l'autoritat judicial corresponent.

Summary: La Guàrdia Civil decomissa tres rellotges valorats en més de 56.000 euros a la duana de la Farga de Moles


Un motorista de 26 anys va morir aquest dissabte en una sortida de via a la C-31 a Sant Adrià de Besòs (Barcelonès), segons ha informat el Servei Català de Trànsit (SCT). L’avís del sinistre es va rebre a les 05.04 hores al quilòmetre 210 de la C-31, just abans de l’encreuament cap a la Ronda Litoral (B-10) i el pont sobre el Besòs. Per causes que s’estan investigant, una motocicleta que circulava en sentit Barcelona va sortir de la via, sense veure’s-hi implicat cap altre vehicle. El conductor i únic ocupant, F. V. O., de 26 anys i veí de l’Hospitalet de Llobregat, va resultar mort. Arran del sinistre es van activar sis patrulles dels Mossos d’Esquadra i una unitat del Sistema d’Emergències Mèdiques (SEM).

Summary: Mor un motorista de 26 anys en una sortida de via a la C-31 a Sant Adrià de Besòs


La campanya 'Fas 6 anys. Tria un llibre' arriba a la seva cinquena edició i se celebrarà entre el 15 d’octubre i el 30 de novembre. La iniciativa permet que els més petits descobreixin les llibreries amb un acompanyant adult i que aprenguin a donar valor als llibres. Els 76.006 nens que aquest any 2020 fan 6 anys rebran a casa una targeta que els convidarà a anar a la llibreria més propera, on bescanviar la targeta que té un valor de 13 euros pel llibre infantil que més els agradi. Aquesta és una campanya del Gremi de Llibreters que compta amb el suport del Departament de Cultura a través de l’Institut Català de les Empreses Culturals (ICEC), i forma part de les mesures incloses en el Pla Nacional de Lectura del Govern de la Generalitat. La campanya no s’adreça només als infants de totes les comarques catalanes, sinó que també dona cobertura als infants inscrits al Registre de catalans i catalanes a l’exterior. Gràcies a l’acord amb el Departament d’Acció Exterior, Relacions Exteriors i Transparència, aquests nens podran bescanviar la targeta amb el codi de barres personalitzat a la plataforma en línia Libelista.cat i escollir el seu llibre, que se’ls enviarà al domicili.     En aquesta nova edició de Fas 6 anys. Tria un llibre, a més, s’ha renovat l’acord amb l’ONCE per tal d’adaptar la targeta al sistema braille de lectura i escriptura tàctil, de manera que els infants amb discapacitat visual també puguin adquirir el seu llibre. A més, l’ICEC intentarà adaptar tots els materials de difusió necessaris perquè la campanya arribi a tots els col·lectius amb discapacitat i, més concretament, als infants amb discapacitat visual. L’any 2019, la campanya va arribar a 74.548 infants de 6 anys de tot Catalunya, dels quals 33.755 –un 45,3%— van bescanviar la seva targeta per un llibre. La dada percentual de nens participants va ser la més alta des que es va iniciar la campanya, l’any 2016. També va créixer el nombre de llibreries participants (de 317 el 2018 a 383 enguany, quasi 70 més), el nombre d’editorials que van comercialitzar els seus llibres —un total de 431; és a dir, 67 més que en l’edició anterior de la campanya— i el percentatge d’exemplars venuts en català. En concret, un 71% dels 7.000 llibres que van triar els infants van ser en català, front al 28,6% en castellà i el 0,2% en altres llengües.

Summary: La 5a edició de la campanya 'Fas 6 anys. Tria un llibre' arribarà a 76.006 infants catalans


L'ONG alemanya Society for Threatened Peoples (Societat pels Pobles Amenaçats) ha iniciat una campanya de recollida de firmes que exigeix a l'Estat espanyol que promogui el diàleg amb Catalunya i compleixi les recomanacions del Grup de Treball de les Nacions Unides sobre Detencions Arbitràries i alliberi els presos. De fet, la campanya insta la presidenta del comitè de drets humans del Bundestag, Gyde Jensen, a tractar el tema i pressionar el govern espanyol perquè compleixi amb els dictàmens del grup de treball. "No hem de mirar cap a una altra banda quan els drets humans fonamentals estan en risc a Catalunya i es criminalitza els representats elegits", diu el manifest.  "Només un diàleg creïble entre Madrid i Barcelona pot conduir a una solució política duradora. Alemanya i la Unió Europea també han de fer més per aconseguir-ho", afirma el document que l'ONG Society for Threatened Peoples promou.  El manifest també lamenta la presó pels líders independentistes, condemnats a entre 9 i 13 anys de presó, i la considera desproporcionada. L'ONG també ha publicat un vídeo en alemany per denunciar la situació catalana.

Summary: Una ONG alemanya exigeix a l'Estat que compleixi amb el grup de Treball de l'ONU i alliberi els presos


L’Associació Catalana d’Agències de Viatges Especialitzades (ACAVe) estima que les reserves de viatges per aquest estiu incrementaran un 8%. Així, aquest any es consoliden els creixements ja iniciats al 2015 i els ciutadans tornen a realitzar les seves reserves amb més antelació. En roda de premsa aquest dimecres, el vicepresident de Touroperació d’ACAVe, Ricard Plans, ha donat a conèixer les novetats i les tendències per a la propera temporada turística. Les principals destinacions escollides són Europa, Amèrica del Sud i Centreamèrica. Al vell continent destaca Regne Unit, França, Flandes, Alemanya o Escandinàvia. Els països de Amèrica preferits són Mèxic, Perú, Cuba, Argentina o República Dominicana. A més, Marroc o Kènia tenen una alta demanda pels safaris i les platges. Els viatgers "tornen a realitzar les seves reserves amb més antelació" i fan unes vacances de més dies de durada que durant els anys de la crisi, tal com ha subratllat el vicepresident de Touroperació d'ACAVe.  Com a novetat entre les destinacions a Europa, els viatgers poden anar enguany a les Illes Feroe, situades entre Escòcia, Noruega i Islàndia, gràcies a una nova ruta que opera Atlantic Airways des de Barcelona, tal com ha explicat Plans. D'altra banda, el sud de França segueix sent un dels llocs preferits dels turistes catalans i espanyols, "per la gastronomia i l'interès arquitectònic de ciutats com Montpeller o Perpinyà", tal com argumenta ACAVe. També s'espera que hi hagi molts visitats que triïn la Gran Bretanya, que aquest any celebra el 400 aniversari de William Shakespeare.  A l’estat espanyol, les principals destinacions per a les properes vacances d’estiu són Catalunya -coincidint que la Costa Brava i el Pirineu de Girona han declarat l'any 2016 Any de l'Enogastronomia i del Golf-, així com Andalusia, Murcia, Balears i Canàries “pel seu clima i l’oferta de platges i d’oci”. A més, com a destinació d’interior destaca Castella i Lleó “per l’art i la seva gastronomia”. Una altra destinació destacada és Andorra, “per la seva riquesa natural i el turisme d’aventura”, sosté l'associació d'agències de viatges. Pel que fa a les destinacions de llarga distància, es preveu que Amèrica del Sud i Centreamèrica, així com els països asiàtics i africans, continuïn consolidant la seva oferta, gràcies a la connectivitat que ofereixen diverses companyies aèries. Mèxic, Perú, Cuba, Argentina i la República Dominicana, així com Tailàndia, Indonèsia, Japó, Sri Lanka o la Polinèsia Francesa són també països elegits per unes vacances amb més dies de durada. L’ACAVe celebra aquest dimecres a la tarda la 18º edició del workshop a Barcelona, en què participaran 52 expositors entre els quals hi ha agències de viatges, empreses tecnològiques, companyies de creuers, assegurances, oficines de turisme, cadenes hoteleres i companyes de transport, entre altres.

Summary: Les agències de viatges preveuen un augment del 8% en les reserves d’aquest estiu


Els ciutadans celebren l'entrada de l'Alt Maresme en la fase 2 i aprofiten per fer "el primer bany de la temporada" ACN Pineda de Mar.-Pineda de Mar utilitzarà un sistema de videovigilància amb drons per controlar l'aforament de les platges. La tecnologia, capta imatges i identifica de forma anònima el nombre de persones que hi ha a cada tram mitjançant algoritmes. Així, assegura un control permanent que permet reduir el risc de contagi. El municipi començarà a utilitzar aquests aparells el proper mes de juliol, especialment durant els caps de setmana. La mesura coincideix amb l'entrada de l'Alt Maresme en la fase 2 de la desescalada i la recuperació del bany recreatiu en els seus sis municipis costers. Malgrat que el temps no acompanyava, alguns ciutadans s'han apropat a la platja per inaugurar l'esperada temporada de bany: "Ens en moríem de ganes", han indicat. La videovigilància per drons s'ha posat a prova aquest dilluns a la platja del Poblenou del municipi. Els responsables municipals i els de l'empresa AirCatDron, encarregada del sistema, han detallat que els aparells recorren la superfície indicada, van captant imatges que es pugen a uns servidors, i en temps real, mitjançant una sèrie d'algoritmes, van calculant el nombre de persones que hi ha en un determinat espai.  "Les dades s'envien a uns parells de control que té l'Ajuntament i en cas que se superi l'aforament s'activa la Policia Local i el servei de socorrisme perquè intervinguin informant la ciutadania", comenta Xavier Amor, alcalde de Pineda. Apunta que en aquests cassos també s'utilitzaran els altaveus que hi ha a les diferents platges per advertir els banyistes.   Amor ha destacat la utilitat de les noves tecnologies per complir amb els protocols de seguretat que marca l'Estat. Indica que en el cas dels drons "el marge d'error és mínim", ja que són capaços de capturar quanta gent hi ha en un lloc i analitzar com està distribuïda. "Aquest fet és un element important, ja que la normativa també limita el nombre de persones que es poden agrupar", explica. Per facilitar aquestes mesures de control, Pineda de Mar dividirà les platges en quinze trams, que se senyalitzaran amb cartells de diferents colors i que inclouran l'aforament màxim. "Aquesta sectorització ens ha donat una xifra de 15.000 banyistes, el que creiem que és suficient per encarar l'estiu", afirma el batlle.  Amb tot, reconeix que algunes zones, com la que es troba més a la vora del centre, tendeixen a estar més massificades. "En determinats punts haurem de posar-hi especial atenció, sobretot en la franja horària en què s'hi aplega més gent i que és la que va de les dotze del migdia a les tres de la tarda", apunta.   Cada tram disposarà de dues passeres, amb un únic punt d'accés i de sortida, per minimitzar la possibilitat d'aglomeracions. S'instal·laran mòduls de recollida de residus i punts de reciclatge, dutxes i lavabos totalment adaptats. També es reservarà una zona d'ombra per a persones amb mobilitat reduïda que es trobarà prop dels dos mòduls de salvament i de l'accés a les cadires amfíbies per a la pràctica del bany. El consistori està treballant per tenir la platja enllestida pel 13 de juny, quan s'inicia la temporada de bany de forma oficial i s'activen els socorristes. Tot i això, el control de l'aforament a través de drons només s'utilitzarà durant la temporada alta. "Serà al juliol i a l'agost quan el farem servir, sobretot durant el cap de setmana", han explicat els responsables municipals.  Privacitat garantida Tant l'alcalde de Pineda de Mar com l'empresa AirCatDron, han assegurat que la tecnologia garanteix el dret a la protecció de la imatge dels banyistes. "L'algoritme processa les imatges en temps real, no les emmagatzema", ha comentat Joaquim Coll, director d'Intel·ligència Artificial de la companyia, que ha assegurat totes les captures es fan des de damunt el mar. "No s'enregistren cares de persones, sinó punts", ha insistit. D'altres municipis de la costa de l'Alt Maresme també preveuen tenir a punt les mesures preventives a mitjan de juny. Calella ha dividit la platja en quinze sectors que tenen una capacitat màxima de 40.000 persones. En aquest cas, el consistori farà servir una aplicació per calcular quanta gent hi ha a cada moment a cadascuna d'aquestes àrees. També hi haurà vigilants per fer complir les mesures de seguretat. En altres casos, com a Santa Susanna, es faran controls als dos únics punts d'accés en vehicle privat al litoral del municipi. Amb tot, la previsió és que aquestes mesures no comencin a aplicar-se durant la fase 2 del desconfinament, ja que per ara es mantenen les restriccions de mobilitat.  En aquesta mateixa línia, Malgrat de Mar no contempla tenir problemes d'aforament amb els usuaris del propi municipi, ja que disposa de quatre quilòmetres de platja. Amb tot, sí que preveu reforçar les mesures de vigilància partir de la fase 3.  Satisfacció entre els banyistes Tot i que la jornada s'ha despertat molt ennuvolada a l'Alt Maresme, alguns ciutadans no han pogut resistir la temptació d'anar a gaudir del primer bany oficial de la temporada. "Estem molt contents perquè han estat molts dies de confinament i els nens es morien de ganes de poder tornar a venir a jugar amb l'aigua", explica Raquel Sepena, una banyista de la platja del Poblenou de Pineda de Mar, que hi ha anat amb el seu marit i els seus dos fills petits.  En aquest sentit s'ha explicat l'Antonio Alarcón, un jove que ha hagut de traslladar-se a la localitat per cuidar del seu pare malalt. "Vaig venir fa unes setmanes perquè té Alzheimer i necessitava ajuda i ja m'he quedat", apunta. El veí explica que ha baixat a caminar per la sorra per fer una mica d'exercici, però diu que en veure el mar s'ha acabat animant a entrar. "Normalment no em banyo fins a mitjan de juny o per Sant Joan", ha comentat el ciutadà que ha reconegut que l'aigua encara està "una mica freda". Tot i això s'ha mostrat satisfet perquè "poc a poc es va recuperant la normalitat". Els dos banyistes opinen que les limitacions d'aforament no seran un problema per les platges d'aquesta zona de l'Alt Maresme. Consideren que aquest estiu el turisme estranger es reduirà i això permetrà un major distanciament. "Tenim quilòmetres de sorra, segur que tothom hi posarà coneixement, i si cal ja farem torns", han considerat.

Summary: Pineda utilitzarà un sistema de videovigilància amb drons per controlar l'aforament de les platges


L’Ajuntament de Barcelona ha creat el portal web Bústia Ètica a través del qual vol que els veïns i treballadors públics denunciïn qualsevol irregularitat que detectin en la gestió municipal. “Estem enviant un missatge molt clar: els potencials corruptes no tindran descans, i tindrem mecanismes per perseguir-los si cometen alguna irregularitat”, ha resumit aquest dijous el tinent d’alcaldia de Drets de Ciutadania, Transparència i Participació, Jaume Asens, durant la presentació de la nova web. Les denúncies a través del nou portal es podran fer de forma anònima, amb l’objectiu de “vèncer els temors a represàlies”, segons ha senyalat Asens, confiant que l’ús de correus encriptats contribuirà a fer “fluir” la informació sobre irregularitats que es cometin a l’administració. L’Ajuntament ha destacat que la Bústia Ètica és un projecte “pioner” a Europa i confia que altres administracions el vulguin replicar per fomentar la “transparència” als organismes públics.

Summary: L’Ajuntament de Barcelona crea una web especial perquè veïns i treballadors públics denunciïn casos de corrupció


Transports Metropolitans de Barcelona (TMB) implantarà aquest estiu una innovadora prova pilot de regulació intel·ligent de la ventilació de la xarxa de metro per millorar el confort dels passatgers i que també ajudarà a reduir la possibilitat de contagis de covid-19. El projecte de digitalització ha estat desenvolupat amb l'enginyeria Sener, que ha aportat el sistema de control Respira. El programa d'intel·ligència artificial maximitza l'entrada d'aire fresc de l'exterior i ajuda a regular la temperatura i els nivells d'humitat a l'interior de les estacions de metro. En un treball previ a la línia 1 del metro es va comprovar que el sistema Respira havia aconseguit reduir 1,2 ºC la temperatura a les estacions més caloroses.   Les línies convencionals del metro de Barcelona (de la 1 a la 5) -que transporten el 94% del passatge- seran les que posaran a prova aquesta regulació avançada de la ventilació a partir d'aquest mes de juliol. Actualment, metro de Barcelona està fent les tasques prèvies: adaptar els programes de control i regulació de tot el parc de ventilació de la xarxa convencional (187 ventiladors d’estació i 142 ventiladors de túnel), desenvolupar noves funcionalitats en el telecomandament d’instal·lacions fixes i equipar una part de la xarxa amb sensors de temperatura i humitat. "Es tracta d'un bon exemple d'aplicació de les tecnologies en benefici de la millora de la qualitat del servei i amb un efecte directe sobre l’experiència de viatge del client", ha afirmat el director de la xarxa de Metro, Ramon Bacardí. "A més, destaca la contribució que pot fer el sistema de ventilació per proporcionar un ambient de seguretat i confort a la xarxa de metro en un moment en què estem recuperant passatge i necessitem que el transport públic torni a ser vist com la millor opció per a la mobilitat metropolitana a l'àrea de Barcelona", ha recalcat Bacardí.  "En el context actual, el sistema Respira pot tenir un paper molt important en la salut i millora del confort de centenars de milers de viatgers que anualment utilitzen el metro com a mode de transport per als seus desplaçaments", ha puntualitzat el director d'innovació de Sener, Òscar Julià, que indica que Respira és una de les múltiples iniciatives de digitalització que té en marxa l'empresa.  Segons TMB, amb el control intel·ligent de la ventilació s'aconseguirà la màxima entrada d'aire fresc procedent de l'exterior, una mesura que permetrà augmentar la higiene dins de la xarxa de metro i reduir el risc de proliferació de la covid-19 i diversos microorganismes. La millora de les condicions ambientals en les estacions pel que fa a temperatura i humitat la notaran en forma d'un confort superior tant els passatgers com els empleats. Actualment, aquesta solució en proves al metro de Barcelona està sent estudiada pel Ministeri de Ciència i Innovació com una solució extrapolable a altres grans infraestructures.

Summary: El metro aplica un nou control de ventilació per millorar el confort i prevenir contagis de coronavirus


L'estació de Vallter 2000 ha obert aquest cap de setmana un 80% de la instal·lació. És la que més quilòmetres de pista ha ofert de tot el Pirineu, en el que ha estat el primer tast d'esquí de la temporada. En total, per la instal·lació del Ripollès hi han passat uns 2.000 esquiadors, una xifra que el director, Enric Serra, ha qualificat de "molt bona". "La veritat és que ja ens tocava perquè la temporada passada va ser difícil", ha reblat. Serra creu que "si el temps acompanya" aquest any pot ser "històric" per a Vallter. L'estació es va veure afavorida per  les nevades de la setmana passada que van deixar entre 25 i 60 centímetres de neu. La Molina també ha obert les portes aquest cap de setmana, però de manera simbòlica. Això ha fet que la majoria d'usuaris es desplacessin a Vallter 2000.

Summary: Vallter preveu un "any històric" després que uns 2.000 esquiadors hagin passat per l'estació el primer cap de setmana


Catalunya registra 795 casos nous de covid-19 confirmats per PCR i s'eleva el total a 101.441, segons l'últim balanç del Departament de Salut. La xifra total de casos ascendeix a 123.202 (867 més) amb totes les proves. Segons les últimes dades, un total de 12.959 persones han mort des de l'inici de la pandèmia, cinc de les quals en les últimes hores. El risc de rebrot, situat en nivells alts des de mitjan juliol, se situa en 186,53, per sobre els 161,89 punts registrats la setmana passada (del 8 al 14 d'agost). La velocitat de propagació del virus s'incrementa lleugerament fins a 1,14 i es manté per damunt d'1. A Catalunya hi ha 665 pacients ingressats, cinc menys respecte a l'últim balanç, dels quals 138 a l'UCI (quatre més). Segons les dades del Departament de Salut, el risc de rebrot acumula dues setmanes consecutives incrementant-se. Entre els dies 1 i 7 d'agost, aquest indicador se situava en els 162,03 punts (per sobre de 100 el risc de rebrot es considera alt), mentre que durant la setmana del 8 al 14 d'agost va passar als 161,89 punts. Ara (setmana del 15 al 21 d'agost), se situa en 186,53. El web 'dadescovid.cat' mostra tendències en intervals de set dies, sense tenir en compte els darrers tres dies. El pic del risc de rebrot a Catalunya es va registrar el 23 de juliol, quan es va situar per sobre 200. Pel que fa a la taxa de reproducció del virus (Rt), s'incrementa lleugerament, fins a 1,14. Això vol dir que, de mitjana, una persona infectada pot transmetre el virus a 1,14 persones (per frenar la propagació de la covid-19, la Rt s'ha de situar per sota d'1). Entre els dies 1 i 7 d'agost, la Rt a Catalunya era de 0,99, mentre que durant la setmana del 8 al 14 d'agost va créixer fins a 1,06. Segons l'últim balanç (setmana del 15 al 21 d'agost), la Rt marca 1,14. En relació amb els casos confirmats per PCR, entre el 15 i el 21 d'agost s'han registrat 6.703 casos, una xifra superior als 6.138 casos detectats la setmana anterior. La dada també és superior als 6.084 casos detectats durant la primera setmana d'agost. Per altra banda, la taxa de confirmats per PCR en els darrers set dies se situa en 87,37 per cada 100.000 habitants. Fa dues setmanes, la taxa marcava 79,3 casos per cada 100.000 habitants, mentre que la setmana passada se situava en 80,01. Al llarg de la darrera setmana s'han fet 85.562 proves PCR, de les quals un 8,45% han sigut positives. La mitjana d'edat dels casos positius és de 37,82 anys, una xifra pràcticament calcada a la de les dues setmanes anterior. Des de l'esclat de la pandèmia, a Catalunya s'han realitzat 1.322,25 proves per cada 100.000 habitants. Pel que fa al total de casos des de l'inici de la pandèmia (123.202 segons l'últim balanç), 101.441 han estat confirmats per PCR, 4.437 per epidemiologia, 3.182 són casos probables, 4.139 són proves ELISA i 10.003 a través de tests serològics (les proves ELISA i els tests serològics donen informació sobre l'estat immunològic). En les darreres hores s'han notificat cinc noves defuncions, elevant el total de víctimes mortals a Catalunya fins a les 12.959. D'aquestes, 7.129 han mort en centres hospitalaris o sociosanitaris, 4.130 en residències, 822 en domicilis i 878 entren dins la categoria de "no classificables".

Summary: Catalunya registra 795 casos nous de covid-19 confirmats per PCR i cinc defuncions


Rodríguez admet que "si el candidat fos constitucionalista, millor", tot i que subratlla que l'"imprescindible" és que pugui sotmetre's al debat d'investidura ACN Barcelona.-El Partit Popular de Catalunya (PPC) demana al president del Parlament, Roger Torrent, que endegui com abans millor una ronda de contactes amb tots els grups parlamentaris per trobar un altre candidat que no sigui Carles Puigdemont, actualment a Brussel·les. El secretari general de la formació, Santi Rodríguez, ha assenyalat que ja han passat forces setmanes i que Torrent ha de ser conscient que "no és viable" investir Puigdemont president. Sobre el nou candidat o candidata, Rodríguez ha admès que "si el candidat fos constitucionalista, per nosaltres millor". "Però si ha de ser dels grups independentistes, serà dels grups independentistes, però l'imprescindible és que el candidat, el que sigui, estigui en disposició efectiva de sotmetre's com a mínim, a un debat d'investidura", ha  afegit.

Summary: El PPC insta Torrent a què iniciï una nova ronda de contactes per trobar un altre candidat per presidir la Generalitat


La meitat dels adolescents gironins que comencen un tractament per deixar l'addicció a la marihuana i l'alcohol el deixen abans d'acabar. El motiu, explica la psicòloga del Centre de d'Atenció de Drogodependències Teresa Ferrer de Girona, Dolors Bosch, és que es tracta d'un procés llarg que implica a tot l'entorn del jove. Això vol dir que a banda del jove, la família, professors i amics també "tenen un rol important" durant el tractament. "El noi no s'ho està passant bé, la família ha d'empènyer i, malgrat que volem que tiri endavant, a vegades es fa difícil encaixar", ha explicat Bosch. La marihuana i l'alcohol són les drogues que més addicció creen entre els joves d'entre 12 i 17 anys a les comarques de Girona. En concret, el 80% dels ingressos al centre Teresa Ferrer són per aquestes substàncies. Bosch alerta que l'edat a la que es comença a consumir ha baixat dels 16 als 13 anys.

Summary: El 50% dels adolescents gironins que inicien un tractament contra l'addicció a l'alcohol i la marihuana l'acaben deixant


El Diari Oficial de la Generalitat (DOGC) publica aquest dijous la renúncia de l'ex president de la Generalitat, José Montilla, com a senador representant de la Generalitat. Precisament, avui, el Parlament tombarà la designació del líder del PSC, Miquel Iceta, com el seu substitut impedint així que pugui ser escollir president del Senat. Només rebrà els vots a favor de PSC-Units i comuns que sumen 25 diputats, els tres grups independentistes (JxCat, ERC i CUP) hi votaran en contra mentre que Cs i PPC s'hi abstindran. Iceta ja ha qualificat el veto d"aberració democràtica".

Summary: El DOGC publica la renúncia de Montilla com a senador


La sisena tinent d’alcalde de l’Ajuntament de Tarragona, Begoña Floria, es mostra “sorpresa” per la seva investigació pel cas Inipro, però “tranquil·la” i confiada que es tracti “d’una confusió”. En declaracions a l’ACN, Floria ha afirmat que, a l’espera de conèixer el detall de la interlocutòria feta pública aquest dimecres, no entén la relació que, segons el jutge, hi ha entre la seva activitat personal i política i els fets investigats sobre l’empresa Inipro. Segons el magistrat, Floria va participar en la creació d’un grup anomenat “PSC Ciberactivistes Ballesteros” que estava format per persones afins al PSC. La investigació assenyala que aquestes persones van ser contractades per l’empresa Inipro i eren pagades amb diners públics. De fet,  el jutge conclou que actuaven en benefici del PSC difonent l’ideari socialista i donant suport a l’alcalde a les xarxes socials, i en cap cas promovien polítiques d’integració d’immigrants tal com corresponia al contracte subscrit entre la companyia i l’Institut Municipal de Serveis Socials (IMSS).  La regidora ha defensat que, en l’àmbit del PSC, totes les activitats en què participa habitualment són “de tipus voluntari” o motivades pel seu càrrec de portaveu del grup municipal socialista a l’Ajuntament de Tarragona. Segons ha dit, ha coordinat algun equip de voluntaris, però en cap cas vinculat a Inipro. Per aquest motiu, ha descartat que les seves actuacions “puguin ser motiu d’una investigació de tipus penal”.  La portaveu del grup municipal socialista ha manifestat sentir-se “molt tranquil·la” sobre la seva activitat política i personal, tant al PSC com a l’Ajuntament. A més, ha avançat que donarà les explicacions que pertoquin al jutge i ha expressat la seva voluntat de col·laborar amb la justícia. “No hi ha cap vinculació entre la meva activitat dins el partit amb el cas Inipro o cap altre cas”, ha insistit. Posa els seus càrrecs a disposició del partit D’altra banda, Begoña Floria ha assenyalat que ha comunicat la seva situació processal als òrgans del Partit dels Socialistes de Catalunya. Begoña Floria és membre de l’executiva de Federació del PSC del Camp de Tarragona i, des de l’últim congrés del PSC, també és adjunta de comunicació a l’executiva nacional. La regidora tarragonina ha confirmat que ha posat aquests dos càrrecs a disposició del partit.

Summary: Floria es mostra “sorpresa” per la seva investigació pel cas Inipro i considera que “ha de ser una confusió”


La portaveu de JxCat al Congrés, Laura Borràs, ha replicat al líder d'ERC, Oriol Junqueras, que unes eleccions a Catalunya no tenen perquè ser una bona resposta a la sentència del Tribunal Suprem sense tenir clar si l'independentisme en sortirà reforçat. "No crec que sigui hàbil plantejar aquesta feblesa dins de nosaltres mateixos, que rebrem la sentència i que ens afectarà a tots per igual", ha considerat en una entrevista al Diari Ara Borràs, que ha recordat que l'ambient de campanya podria no ajudar. En la mateixa línia, sobre la posició que ERC ha adoptat al Congrés pel que fa a la investidura de Pedro Sánchez, s'ha preguntat per què es busca "estabilitat" al govern espanyol i en canvi es busca "inestabilitat" al Govern català plantejant uns comicis "en aquest context". Borràs també ha emplaçat a ERC a pensar si el país "hi guanya o no" anant a eleccions, i que no pensin només en clau de partit. Així, ha demanat que siguin capaços de veure qui estan en el mateix equip i qui són els "adversaris". D'altra banda, sobre la investidura de Pedro Sánchez, Borràs ha assegurat que JxCat no ha dit fermament que 'no', sinó que la seva posició no pot canviar si el líder del PSOE no els crida ni a parlar. "Si Sánchez no s'ha mogut ni un centímetre, no hi ha marge", ha lamentat Borràs, que creu que "sempre" s'ha de poder parlar. "Pot parlar de diàleg qui no ens crida a parlar?", ha afegit. La portaveu de JxCat al Congrés ha manifestat que li costa de creure que ERC pugui plantejar-se la possibilitat de facilitar la investidura a Sánchez "a canvi de res". Sobre l'opció de facilitar la investidura de Sánchez per evitar unes noves eleccions en què les dretes puguin sumar, Borràs s'ha preguntat "fins quan estiraran el xiclet de la por". A més, no veu diferències sobre Catalunya entre el govern socialista i l'anterior, popular. Tot i l'ambient preelectoral que Borràs percep a Madrid, no té "tan clar" que puguin repetir-se els comicis perquè "hi ha gent que pot perdre l'equilibri que ara té al Congrés". També ha dit que Iglesias ha demostrat en les negociacions tenir més perfil d'home d'Estat que Sánchez, que ha ratllat la "supèrbia".  Borràs també ha explicat que creu que la iniciativa de Tsunami Democràtic per a respondre a la sentència es traduirà en "accions cíviques, no violentes".  En cas d'eleccions al Parlament, ha afirmat que la seva candidatura per a presidir la Generalitat no està sobre la taula.

Summary: Borràs respon a Junqueras que no seria "hàbil" anar a eleccions sense tenir clar si l'independentisme en sortirà reforçat


L'Agència Europea del Medicament ha començat a estudiar els resultats dels primers assajos de laboratori de la vacuna d'Oxford i AstraZeneca contra la covid-19. Això significa que l'EMA analitzarà les proves fetes en laboratori mentre continuen els assajos clínics de la vacuna. Normalment, aquesta agència inicia la revisió de totes les proves un cop s'han acabat els assajos en humans i es demana l'autorització, però per accelerar aquest procés ja es comencen a mirar els estudis als laboratoris. "No es pot arribar a cap conclusió sobre la seguretat i eficàcia de la vacuna fins que no es presentin totes les evidències", ha recordat l'EMA en un comunicat. L'EMA ha decidit que ja pot començar aquesta "revisió continua" de la vacuna d'Oxford perquè "els resultats preliminars" dels assajos "suggereixen que la vacuna genera una producció d'anticossos i cèl·lules del sistema immunitari que ataquen el virus". L'agència espera que els resultats dels assajos clínics a gran escala comencin a estar disponibles "en les pròximes setmanes i mesos". "Aquests resultats donaran informació sobre com és d'efectiva la vacuna per protegir la gent de la covid-19 i s'avaluaran en una fase posterior", afirma l'EMA. Un cop l'EMA tingui suficients evidències de tots els assajos, Oxford i AstraZeneca podran demanar formalment l'autorització per comercialitzar la vacuna. Llavors, l'EMA acabarà la revisió de tots els resultats i decidirà si permet el seu ús.

Summary: L'Agència Europea del Medicament comença a estudiar els resultats dels assajos de laboratori de la vacuna d'Oxford


Els Mossos d'Esquadra han denunciat un home de 60 anys per extreure peces arqueològiques de manera furtiva en un jaciment iber de Banyeres del Penedès (Baix Penedès). L'individu, de 60 anys i de nacionalitat espanyola, ha estat denunciat per un presumpte delicte contra el patrimoni històric. Segons un comunicat de la policia, els fets es remunten al 18 de gener, quan van rebre l'avís que hi havia una persona amb un detector de metalls fent recerques entre les vinyes a les Masies de Sant Miquel, a Banyeres de Penedès. Fins al lloc s'hi va desplaçar una dotació de seguretat ciutadana que el va localitzar i identificar. L'home va dir que buscava objectes antics com a passatemps i en escorcollar-lo li van trobar 9 peces de ceràmica i metall. Els agents dels Mossos d'Esquadra van denunciar l'home i li van intervenir les peces i les eines d'excavació, una pala petita i el detector de metalls. Arran d'aquests fets, la policia catalana va posar en marxa una investigació per determinar la procedència del material intervingut. Els investigadors van comprovar que l'home no disposava de cap autorització per a l'activitat que estava duent a terme, ni del propietari del terreny ni del Departament de Cultura. A més amb el suport tècnic del Departament de Cultura es va determinar que les peces intervingudes eren de l'època ibera dels Jaciments arqueològics de la zona. A través d'un comunicat, la policia catalana ha recordat que el saqueig d'aquests jaciments arqueològics és un greu atac al Patrimoni Històric i per extensió al seu valor científic cultural. "Els elements sostrets minven el valor del conjunt, descontextualitza els objectes presents i afecta la informació científica que es pot obtenir amb un treball de camp rigorós", han destacat.

Summary: Denuncien un home que feia excavacions arqueològiques furtives a Banyeres del Penedès


El líder de Podem, Pablo Iglesias ha afirmat aquest dijous que la caiguda de Mariano Rajoy fruit de la moció de censura de Pedro Sánchez s’ha de transformar en una “neteja de l’aparell de l’Estat” i ha reivindicat el diàleg amb les forces catalanes i basques, a qui ha emplaçat a “treballar junts” amb Podem perquè en un futur “els nostres fulls puguin viure en una república fraterna i plurinacional”. En aquest marc ha emplaçat el líder del PSOE, Pedro Sánchez, a moure fitxa i “assumir el repte institucional” d’una Espanya “plurinacional”, i l’ha advertit que “si vol ser president de tots els espanyols no s’ha de limitar a voler ser el mal menor” sinó dir a persones com Joan Tardà que està disposat a buscar la formula per “construir un futur tots junts”. Iglesias ha criticat la negativa dels populars a admetre la “plurinacionalitat” de l’Estat i a “entendre Espanya”, i ha celebrat que “avui per fi enviem a casa el PP”. També ha criticat el líder de Ciutadans, Albert Rivera, que ha fet al Congrés “un discurs més propi d’un feixista que d’un demòcrata”, i ha llançat un missatge als independentistes per recordar-los que “Espanya no és el PP i Cs” i que “el progressisme no només representa el PSOE”, sinó que “hi ha una nova Espanya on es pot dialogar perquè hi càpiga una nació que es diu Espanya i una que es diu Catalunya”. “Nosaltres estem disposats a construir una Espanya plural, plurilingüe, diversa i plurinacional”, ha afirmat, “on ningú en vulgui marxar”.  “Si aspira a ser president del govern ha de fer un discurs sobre la qüestió territorial que ha faltat en les seves paraules d’aquest matí”, ha advertit Iglesias a Sánchez abans de recordar que “amb 84 escons no es pot governar”.  En aquest marc, ha qualificat de “vergonya” que Mariano Rajoy no hagi assistit a les intervencions dels grups: “El seu últim sou se l’hauria d’haver guanyat estant assegut al seu escó” per “respecte institucional i dignitat democràtica”.  Sobre la convocatòria d'eleccions anticipades, ha dit al PSOE que el que s'ha de fer és "anar i guanyar junts les eleccions".

Summary: Iglesias emplaça Sánchez a moure fitxa i “assumir el repte institucional” d’una Espanya “plurinacional”


El ministre d'Energia, Álvaro Nadal, estima que el rebut de la llum d'un consumidor tipus de l'Estat s'encarirà un 10% aquest 2017. Segons dades facilitades a la Comissió d'Energia, Turisme i Agenda Digital al Congrés, el ministre ha repassat els preus anuals que paga un consumidor mitjà pel rebut de la llum. Segons aquests, el 2015 va ser de 851 euros, el 2016 es va reduir als 759 perquè, segons Nadal, el mercat va ser molt favorable tant pel que fa als hidrocarburs com a la climatologia, i aquest 2017 s'estima que sigui de 835 euros. El ministre ha remarcat que la falta de pluges encareix el preu de la llum ja que la producció hidràulica és la que més barata de totes. Del total d'energia produïda a l'Estat, el 2015 l'11% era producció hidràulica, el 2016 va augmentar fins al 14% -una xifra especialment bona, segons el ministre- i aquest 2017 s'ha reduït al 7%. Això suposa, doncs, que la producció hidràulica ha caigut a la meitat en només un any.

Summary: Nadal calcula que el rebut de la llum s'encarirà un 10% aquest 2017


La Generalitat ha començat a retornar a l'Ajuntament de Palamós (Baix Empordà) part del deute de més de 4 MEUR que acumulava amb el municipi des del 2011. Aquest dissabte passat, el Departament d'Economia va transferir al consistori 579.000 euros. D'aquesta manera, el Govern comença a eixugar el deute que va reconèixer de manera oficial el desembre de l'any passat. Dels més de 4 MEUR (en concret, són 4,12) la gran majoria corresponen a les obres del Pla de Barris, que pugen a 3,3 MEUR. La resta són subvencions diverses compreses entre els exercicis 2013 i 2015. L'Ajuntament assegura que el reconeixement del deute ha estat "cabdal" per a la comptabilitat municipal, perquè li ha permès quadrar els comptes del 2015 sense necessitat de fer cap provisió addicional.  La Generalitat ha començat a eixugar el deute que des del 2011 arrossega amb l'Ajuntament de Palamós. Dels 4.127.048,38 euros que deu al consistori, el Departament d'Economia n'ha transferit 579.448,79 a les arques municipals. Aquest primer pagament es va fer efectiu aquest passat dissabte 25 de juny. La majoria del deute correspon a obres fetes en el marc del Pla de Barris 'Palamós Millora', que va permetre rehabilitar els barris de Cases Noves, Mas Guàrdies i Eixample Nord. En concret, aquests pagaments pendents pujaven a 3.323.053,65 euros. La resta s'emmarquen dins de subvencions diverses corresponents al període 2013-2015. L'Ajuntament recorda que el reconeixement del deute per part de la Generalitat (que el Govern va fer el desembre passat) i la demanda de fer-ne efectiu el pagament ha estat una "reclamació constant" per part del municipi. "La demanda que ha fet Palamós aquests darrers quatre anys s'ha dirigit, principalment, al Departament de Territori, màxim responsable de les subvencions del Pla de Barris", indica l'Ajuntament en un comunicat. Durant el darrer trimestre de l'any passat, l'alcalde i el regidor d'Urbanisme es van reunir amb responsables de Territori per fer-los dues peticions. La primera, reconèixer oficialment el deute. La segona, pagar-lo. "Finalment, el 30 de desembre la Generalitat va fer públics els imports que es devien al municipi; sense especificar, això sí, ni els terminis de pagament ni si l'import es fraccionaria o bé es retornaria d'una tacada", concreta el comunicat. Cabdal per a la comptabilitat L'Ajuntament assegura que el reconeixement del deute ha estat "cabdal" per a la comptabilitat municipal. D'entrada, perquè implica que a l'hora de liquidar els comptes del 2015, el consistori no ha hagut de fer cap provisió de fons arran d'aquesta manca de reconeixement.  Però no només això. El reconeixement, precisa l'Ajuntament, "també ha motivat que un cop verificat el romanent de tresoreria del 2015, que ha estat positiu, aquest es pugui destinar a fer, si s'escau, una major despesa en l'exercici actual". "I evitar que l'Ajuntament de Palamós estigui sotmès a l'obligació d'elaborar un pla de sanejament financer", conclou el comunicat.

Summary: La Generalitat comença a retornar a Palamós part del deute de més de 4 MEUR que acumula des del 2011


Set persones han hagut de passar la nit fora de casa per l'incendi que ha cremat una biga de l'edifici on es trobaven, a Vic. Segons informen els Bombers de la Generalitat, l'avís s'ha donat a tres quarts d'una al número 74 del carrer de Sant Pere, a la capital d'Osona. Tres vehicles dels Bombers s'han desplaçat fins el lloc del sinistre per extingir el foc, que no ha estat important però sí que ha afectat una biga i, com a conseqüència l'estructura de l'immoble. Com a mesura preventiva, s'han desallotjat les sis persones que es trobaven a la segona planta, i la única persona que estava a la tercera. Fins el moment no poden tornar a casa fins que els arquitectes municipals no hagin inspeccionat l'edifici.

Summary: Desallotgen set persones a Vic per un incendi que ha afectat l'estructura d'un edifici


El Departament de Justícia nega que es produís cap irregularitat en la visita del presentador Risto Mejide a Raül Romeva a la presó de Lledoners, i diu que va passar per l'arc de seguretat i va deixar el telèfon en la taquilla corresponent, tal i com ha de fer tothom i com ho demostren les càmeres de seguretat del penitenciari, afegeixen fonts de Justícia. A més, Romeva va començar la seva visita l'últim. La UGT ha demanat la destitució de la subdirectora de Tractament de Lledoners per facilitar l'entrada de Mejide. Segons el sindicat, no va passar per l'arc de seguretat i va ser cridat abans que la resta de visitants dels altres interns.

Summary: Justícia nega cap irregularitat en la visita de Risto Mejide a Romeva i diu que va passar per l'arc de seguretat


Els mercats de Barcelona van rebre 66.815.394 visites al llarg del 2016, prop d'un milió i mig de visites més que l'any anterior (65.348.666). Es confirma així una tendència a l'alça en el nombre de persones que van als mercats municipals de la ciutat. Segons ha informat l'Ajuntament, aquest 2017 invertirà 33 milions d'euros en la reforma i construcció de nous mercats, 11 milions més dels que es van invertir l'any passat. Més de la meitat de la inversió des darrers dos anys s'ha concentrat en el Mercat de Sant Antoni. Durant el 2016 també s'han fet 156 millores, com adequar cambres frigorífiques a diversos mercats. Pel que fa a la despesa mitjana dels usuaris, l'any passat va ser de 16 euros, superior a l'any anterior però encara més baix que l'import d'abans de la crisi.

Summary: Els mercats de Barcelona van rebre 66,8 milions de visites al 2016, prop d'1,5 milions més que l'any anterior


La nova cap del departament de Presidència, Meritxell Budó, i la titular de Cultura, Mariàngela Vilallonga, han assistit aquest dimarts al matí a la seva primera reunió del Consell Executiu com a conselleres del Govern. Budó i Vilallonga, que van prendre possessió del càrrec aquest dilluns, han creuat el Pati dels Tarongers acompanyades del president, Quim Torra, per davant dels consellers Miquel Buch, Damià Calvet i Àngels Chacón. Budó oferirà la seva primera roda de premsa com a portaveu del Govern a partir de les 13:00 hores. La consellera de Presidència ha substituït les funcions d'Elsa Artadi, número 2 de JxCat a les eleccions municipals de Barcelona. Vilallonga agafa el relleu de Laura Borràs, número 2 de JxCat al Congrés.

Summary: Budó i Vilallonga assisteixen al seu primer Consell Executiu com a conselleres del Govern


El Congrés dels Diputats ha avalat els tres decrets econòmics del govern de Pedro Sánchez per fer front a la crisi derivada del coronavirus malgrat les crítiques de la majoria de grups que els consideren "insuficients". El PP, Vox i Cs han votat a favor al costat del PSOE i d'Unides Podem. ERC i JxCat també han votat 'sí' mentre que la CUP ha votat en contra. La moratòria o suspensió dels lloguers o l'exoneració del pagament de la quota d'autònoms han estat algunes de les mesures més reclamades per completar el paquet de l'executiu. La vicepresidenta tercera, Nadia Calviño, ha defensat que són decrets "molt complets, ambiciosos i potents" que es veuen "complementats dia a dia" a mesura que es detecten noves necessitats. "Insufients", "escasses", "es queden curtes", "fan falta passos més profunds i de més abast" són apreciacions repetides per diputats tant de dretes com d'esquerres -argumentades per raons diferents-. Tot i això la majoria de la cambra baixa -en un ple atípic amb l'hemicicle pràcticament buit- ha donat llum verda als decrets que inclouen les mesures econòmiques aprovades per l'executiu des de la declaració de l'estat d'alarma. Entre les quals, l'agilització dels tràmits pels ERTO i que els afectats puguin accedir a l'atur sense arribar al mínim de cotització prèvia i que la prestació no els descompti com a temps gastat; la moratòria d'hipoteques; la línia d'avals de l'Estat de 100.000 milions d'euros a crèdits per a empreses o el fons de 300 MEUR per finançar serveis socials de les autonomies. Suport de les dretes per "responsabilitat" "Vivim moments molt difícils, el PP tindrà la major disponibilitat per col·laborar però demanem també la seva responsabilitat", ha dit el diputat del PP Mario Garcés, que ha demanat que la crisi del coronavirus "no sigui una oportunitat perquè determinats" sectors del govern espanyol tinguin una "porta oberta per a un canvi de model econòmic o de llibertat". El portaveu de Vox, Iván Espinosa de los Monteros, ha dit que el govern està "arribant tard i malament" però tanmateix la seva formació ha votat a favor de dos dels tres decrets "per responsabilitat". La formació d'ultradreta ha votat en contra d'un dels decrets que inclou les mesures per a col·lectius vulnerables, com la moratòria d'hipoteques, per "l'anomalia" que inclogui el "blindatge" de Pablo Iglesias a la comissió del CNI. La diputada de Cs, María Muñoz, ha reivindicat que el partit liberal va ser el primer "a tancar files" amb el govern espanyol i ha dit que seguiran proposant mesures per millorar la seva actuació. ERC, JxCat i la CUP proposen més mesures El portaveu d'ERC, Gabriel Rufián, ha demanat ampliar les mesures amb la suspensió urgent del pagament del lloguer per als col·lectius més afectats així com de la factura de la llum, l'aigua i el gas, la prohibició d'acomiadaments, que es garanteixi una renda de confinament "des de ja" per a persones en situació de vulnerabilitat i un impost extraordinari i temporal a companyies digitals de repartiment mentre duri el confinament i un impost solidari per a les grans fortunes, entre d'altres. JxCat ha votat a favor, amb un sí "crític i constructiu". El diputat Ferran Bel ha argumentat en un vídeo -ja que no JxCat no ha assistit presencialment al ple- que les mesures "són necessàries en la seva majoria però són absolutament insuficients". JxCat demana, entre d'altres, que la transferència de 2.800 MEUR a les autonomies per a la sanitat siguin a fons perdut o aturar els pagaments tributaris, financer i lloguer d'empreses. El PNB també ha votat a favor tot i que ha apuntat que cal millorar l'eficàcia i abast de les mesures. La portaveu de la CUP al Congrés, Mireia Vehí, ha dit que la resposta a la crisi derivada del coronavirus "no pot dependre de la bona voluntat dels espanyols ni tampoc dels empresaris". Vehí ha demanat un "repartiment de la riquesa" i que s'orientin les mesures a les necessitats de la "gent senzilla", que viu amb "ansietat" la situació. La CUP ha reclamat la suspensió del pagament d'hipoteques i lloguers, impostos "d'emergència" a grans capitals, que els bancs tornin els diners del rescat bancari o que la monarquia ingressi "els diners de les herències" a les arques públiques, entre d'altres. La portaveu d'EH Bildu, Mertxe Aizpurua, ha demanat "passos més profunds i de més abast" i ha retret a la dreta que critiqui quan van "saquejar" la sanitat pública. El portaveu de Més País, Íñigo Errejón, ha reclamat més protecció perquè les persones confinades no hagin de patir "l'ansietat" de no saber si se'ls protegirà. El diputat del BNG, Nestor Rego, ha reclamat mesures "més ambicioses" perquè "no paguin sempre els mateixos.

Summary: El Congrés avala els decrets econòmics de Sánchez per la crisi del coronavirus malgrat les crítiques per "insuficients"


El secretari d'Estat per a la Unió Europea del govern espanyol, Luis Marco Aguiriano Nalda, ha tornat a retreure a l'ambaixador de Bèlgica, Marc Calcoen, les declaracions sobre la democràcia espanyola que ha fet novament el president del Parlament flamenc, Jean Peumans. La trobada va tenir lloc el 28 de setembre al Ministeri d'Assumptes Exteriors, a Madrid. Durant la reunió Aguiriano va traslladar a Calcoen el "profund malestar" del govern espanyol per les noves opinions de Peumans, en què es reafirmava en els judicis sobre la democràcia espanyola que ja havia recollit en una carta adreçada a l'expresidenta del Parlament, ara en presó preventiva en el marc del procés judicial contra dirigents independentistes, Carme Forcadell. El secretari d'Estat per a la Unió Europea va asseverar davant l'ambaixador belga que Espanya és "una democràcia plena" i li va recordar que "cap institució internacional ni Estat membre de la UE" dubta d'aquesta afirmació. El govern espanyol considera que les declaracions del president del Parlament flamenc són "inacceptables per a un país amic, aliat i membre de la UE com és Espanya". Peumans havia donat suport a Forcadell per "donar al poble català l'oportunitat d'escollir la seva identitat". També havia denunciat que "arrestar polítics durant mesos és un acte malvat, una prova que el govern central a Espanya no és capaç de complir amb les condicions per ser part d'una Unió Europea democràtica".

Summary: Espanya torna a retreure a l'ambaixador belga les opinions del president del Parlament flamenc sobre la seva democràcia


La consellera de la Presidència i portaveu del Govern, Neus Munté, ha refermat el compromís de l’executiu català per tirar endavant el procés i complir el termini de 18 mesos. Després que la CUP hagi impulsar una pàgina web per fiscalitzar els acords amb JxSí sobre el procés en què lamenta que les lleis de desconnexió vagin a un ritme “més lent del que seria desitjable”, Munté ha assegurat que el Govern treballa intensament per portar a terme el calendari que el president de la Generalitat, Carles Puigdemont, va fixar en la qüestió de confiança i el debat de política general. En la roda de premsa posterior al Consell Executiu, Munté ha explicat que aquest tema no s’ha tractat a la reunió del Govern.

Summary: El Govern referma el compromís amb el termini de 18 mesos davant les crítiques de la CUP per lentitud del procés


L'Hospital Parc Taulí de Sabadell no derivarà pacients a la Clínica del Vallès a partir d'aquest dimarts i començarà a absorbir l'activitat que fins ara s'enviava a aquest centre. Per fer-ho, posarà en marxa una unitat centrada en el malalt gran, crònic i polipatològic, col·lectiu que concentrava fins ara bona part de les derivacions, segons ha explicat a l'ACN la directora executiva del Taulí, Cristina Carod. Així, aquest dimarts s'obriran 12 llits a l'edifici Albada i la previsió és arribar als 20 al setembre. Paral·lelament, a finals  de setembre s'obrirà també un quiròfan al dia a les tardes per absorbir l'activitat quirúrgica que ja no es derivarà. Tal i com va anunciar el Departament de Salut fa uns mesos, el 65% de l'activitat que es derivava a la Clínica del Vallès passarà al Taulí en el termini d'un any i el 35% restant al Consorci Sanitari de Terrassa (CST). Pel que fa als treballadors, 22 empleats de la Clínica del Vallès passaran a ser-ho del Taulí i una desena del CST. Aquest agost finalitza el contracte pel qual el Tauli derivava activitat a la Clínica del Vallès. Això comportarà que aquesta clínica quedi fora de la xarxa de salut pública (SISCAT) i que siguin el Taulí i el CST els encarregats d'absorbir aquesta activitat, que corresponia a 3.700 altes anuals. El procés durarà aproximadament un any i ha començat aquest dimarts. El primer canvi que es podrà veure al  Taulí és l'obertura d'una nova unitat dedicada al malalt crònic. Carod ha explicat que aquest era el col·lectiu que principalment es derivava a la Clínica del Vallès perquè és un malalt "que no necessitava tota la infraestructura del centre" i que ja estava estudiat però es descompensava i requeria l'ingrés. Ha afegit que hi havia uns criteris i que per exemple no es derivava cap malalt oncològic.  A partir d'aquest dimarts però, es posarà en marxa aquesta unitat dedicada al malalt gran i crònic amb 12 llits, que comptarà amb un equip de metges internistes, geriatres i pneumòlegs, que treballaran en equip amb infermeria, fisioterapeutes i treballadors socials, així com en coordinació amb l'atenció primària. Aquesta era una unitat que fins ara no existia al Taulí i que permetrà donar resposta a una demanda que es preveu que sigui creixent, ha apuntat la directora executiva. A la pràctica, aquests malalts que arribaven a urgències i que un cop valorats es decidia la seva derivació a la clínica, ara s'ingressaran a la nova unitat i estaran físicament a l'edifici l'Albada del parc hospitalari. La previsió és que aquests 12 llits passin a ser 20 al setembre i a l'hivern es podrien obrir alguns més "segons la demanda estacional". Carod ha afegit que el projecte evolucionarà cap a que també pugui fer consultes externes i reunions amb l'atenció primària, entre d'altres.  L'altra part de l'activitat que es derivava eren intervencions quirúrgiques –oftalmològiques, cirurgia general, traumatologia i urologia principalment-. Es tractava de pacients que estaven en llista d'espera i que s'acabaven operant a la Clínica del Vallès. A partir de finals de setembre però s'obrirà un quiròfan cada tarda per anar absorbint aquesta part de l'activitat.  En tot cas, Carod ha apuntat que l'activitat no només passarà al Taulí sinó que hi haurà tant part de la mèdica com de la quirúrgica que l'assumirà el CST i per això també treballen ja en la coordinació per determinar els perfils de malalts que es poden enviar al centre terrassenc. Fonts del CST han confirmat a l'ACN que aquest fet comportarà la contractació de 10 treballadors de la Clínica del Vallès i l'obertura de llits. Les mateixes fonts han afegit que es podria contractar més personal "en funció de la demanda".  22 treballadors al Taulí En el cas del Taulí, la directora executiva ha confirmat que una altra conseqüència de la fi de les derivacions és que 22 persones que fins ara treballaven a la Clínica del Vallès s'incorporaran a la plantilla del Taulí. L'acollida general es farà aquest dimarts, tot i que ja s'han realitzat entrevistes per conèixer els perfils i les capacitats de cadascun d'ells. A través d'aquest coneixement, els 22 treballadors s'assignaran a diverses unitats i departaments del centre hospitalari "prioritzant les seves competències professionals".  Aquest fet va generar les crítiques del comitè d'empresa del Taulí que va denunciar que arribessin treballadors d'un centre exterior quan el Taulí tenia la seva pròpia borsa de treball i es podien millorar les condicions laborals dels seus empleats. Carod ha explicat que el tema s'ha treballat des del departament de recursos humans amb els representants dels treballadors i ha considerat que no tenen perquè haver-hi problemes. "Ve més activitat i quan ve més activitat, encara que vingui gent, continues necessitant la gent que tens i fins i tot més", ha afirmat.  Procés en positiu La directora executiva ha qualificat el moment com de "motivador". Ha explicat que el fet de derivar "és difícil" perquè suposa fer part del procés assistencial d'un malalt en un altre lloc, tot i que ha reconegut que quan no es pot atendre al propi centre s'ha de fer. Ara però, el Taulí ha entomat la fi de les derivacions en positiu: "Nosaltres ho hem vist com una oportunitat, de cara no només a obrir uns llits sinó anem a repensar si fem un projecte per aquests malalts. Ara tenim una oportunitat de canvi, fem feina".   Ha reconegut que el procés pot tenir "dificultats" però ha asseverat que tota la institució "ho veu com a positiu". A més, ha explicat que el que s'ha volgut fer és tirar endavant un projecte pensant en el que està demanant i demandarà en el futur la societat i el model sanitari.  El conseller de Salut, Antoni Comín, va explicar al maig que per poder absorbir aquesta activitat el Taulí rebria 5 MEUR i el CST 2,5 MEUR. Paral·lelament, va concretar que de les 3.700 altes anuals que es derivaven passarien al Taulí 550 mèdiques i 1.850 quirúrgiques, mentre que el CST absorbiria 550 mèdiques i 750 quirúrgiques. Salut va apuntar però que les xifres eren aproximades i que dependrien de com s'anés desenvolupant el procés de trasllat.

Summary: El Taulí crea una unitat del malalt crònic i obrirà un quiròfan a la tarda per absorbir l'activitat de la Clínica del Vallès


El republicà Adam Tomàs ha revalidat l'alcaldia d'Amposta ampliant amb cinc regidors més la majoria absoluta que havia obtingut fa quatre anys. Esquerra d'Amposta-ERC ha arrasat a les urnes aquest 26M aconseguint setze regidors i podrà governar, novament, sense dependre de pactes amb altres forces. Els republicans han capitalitzat l'alcaldia després de 28 anys de majories convergents. Precisament, els hereus d'aquesta formació, Junts per Amposta, amb Manel Masià com a cap de llista, s'han enfonsat perdent sis dels set regidors que havien obtingut el 2015. No només això: la formació nacionalista, amb només 750 vots, deixa de ser la principal força de l'oposició. En aquest cas, Som Amposta, de  l'exPxC German Ciscar, s'ha convertit en la segona força més votada, sumant  també un segon regidor. ERC ha aconseguit, fins i tot, superar de llarg el nombre de vots que van sumar a les generals del 28A o els 4.400 de fa quatre anys i han arribat als 6.100. A molta distància, amb dos regidors, Som Amposta consolida l'aposta de Ciscar per una oposició de to contundent, destapant alguns dels casos que van acabar portant l'exalcalde convergent, Manel Ferré, als jutjats. Per davant de Junts per Amposta s'ha situat també el PSC de Francesc Miró, que no ha pogut estirar una part important dels votants que es van decantar pels socialistes a les eleccions generals de fa un mes i conserva els dos regidors aconseguits fa quatre anys. Finalment, ni Cs –que es presentava per primer cop-, ni Podem, ni Demòcrates de Catalunya han obtingut representació.

Summary: ERC arrasa a Amposta i Adam Tomàs amplia la majoria absoluta amb cinc regidors més


El lletrat de l'administració de justícia del Tribunal Superior de Justícia de Catalunya (TSJC) Joaquim Martínez ha acordat ajornar el judici al president de la Generalitat, Quim Torra, fins al 18 de novembre. Suspèn les sessions previstes per al 25 i 26 de setembre i fixa aquesta nova data perquè el tribunal no té marge per resoldre les peticions de recusació que ha plantejat la defensa del president. La vista del 18 de novembre tindrà sessió de matí i de tarda, començant a les 9 i a les 16 hores, respectivament. Torra va demanar la recusació de dos dels tres magistrats que l'han de jutjar, Jesús María Barrientos i Mercedes Armas, però també del jutge que ha d'estudiar aquestes recusacions, Carlos Ramos. El TSJC jutja el president per desobediència a les resolucions de la Junta Electoral Central sobre la presència de llaços grocs als edificis de la Generalitat en període electoral. La resolució argumenta que no ha estat "processalment possible cloure la instrucció de l'incident" incoat per a la recusació dels magistrats Barrientos i Armas. "Resulta materialment impossible que la sala que ha de resoldre les recusacions presentades sigui convocada i pugui resoldre abans del 26 de setembre", continua.

Summary: El TSJC ajorna el judici a Torra fins al 18 de novembre perquè no té marge per resoldre les  recusacions


L'entrada en funcionament del centre d'operacions de Grifols està prevista el primer semestre del 2016 i generarà 140 llocs de treball. L'empresa catalana centralitzarà des d'aquestes instal·lacions la tresoreria mundial del grup i les decisions sobre política comercial i I+D . La companyia subratlla "les avantatges competitives que suposa l' impost sobre societats" i el "marc de regulació estable" d'Irlanda. La inauguració de la nova planta s'ha celebrat aquest dijous i ha comptat amb la presència del president de Grifols, Víctor Grífols, de la ministra de Justícia irlandesa i de l'ambaixador espanyol a Irlanda, entre d'altres autoritats. La inversió a la planta és de 100 milions de dòlars. Grífols, multinacional dedicada als medicaments biològics derivats del plasma, ha inaugurat oficialment el centre d'operacions de la Divisió Bioscence a Irlanda. La nova planta,  ubicada al parc empresarial Grange Castle de Dublin, es dedicarà a l'emmagatzematge del plasma , el producte acabat, l'etiquetat i  l'empaquetat final del producte, així com els tràmits administratius i validacions relacionades amb el subministrament de plasma.  La planta d'Irlanda serà el magatzem central de tot el plasma procedents dels Estats Units. Des del centre dublinès, es distribuiran tots els productes plasmàtics acabats cap a totes les filials comercials de Grifols i distribuïdors a nivell mundial, excepte Espanya i Estats Units    En aquestes instal·lacions també se centralitzaran totes les decisions sobre política comercial, I+D i sobre la cadena de subministrament de la divisió de Grifols especialitzada en tractaments de proteïnes plasmàtiques.  Per què Irlanda? El vicepresident financer del grup Grífols, Alfredo Arroyo, ha explicat en una trobada amb els mitjans  de comunicació que Irlanda és "un país molt atractiu des d'un punt de vista geogràfic i estratègic". En aquest sentit, ha destacat el "marc de regulació estable" d'Irlanda, que es manté sempre igual malgrat hi puguin haver canvis en el govern. "Aquí el sistema legal i tributari és transparent i consistent", ha subratllat. Arroyo també ha destacat el "talent" que hi ha el país", "les facilitats per atraure inversions" i el fet que sigui un país de parla anglesa dins de l'Eurozona".   Avantatges fiscals  Tot i així, també ha admès les avantatges competitives en el camp de l'impost de societats, que a Irlanda se situa en el 12,5% i en canvi a l'Estat està en el 14% en el cas de l'impost real i en el 30% en el cas del nominal.  De totes maneres, ha comentat que aquest avantatge fiscal no es produeix en impostos com l'IVA o l'impost sobre les persones físiques.  La tresoreria global del grup, també a Irlanda  Alfonso Arroyo, d'altra banda, també ha explicat que des d'aquestes instal·lacions es gestionarà la tresoreria mundial del grup. Segons ha detallat, Irlanda és també "el lloc propici" per centralitzar la gestió  perquè el banc amb què treballa la multinacional, HSBC, és anglosaxó. "Necessitàvem un banc global, amb capacitat de treballar a tot el món", ha explicat als periodistes.  22.000 metres quadrats d'instal·lacions.  El nou centre d'operacions ocupa 22.000 metres quadrats sobre una superfície d'11 hectàrees i ha comptat amb una inversió de 100 milions de dòlars. La divisió Bioscience  va generar més de 2.513 euros l'any 2014 i representa el 75% dels ingresos totals del grup.  Inauguració  Durant la inauguració, el president de Grifols, Víctor Grífols, ha deixat la porta oberta a construir un nou edifici a Irlanda. D'altra banda, ha destacat les bones connexions aèries entre Irlanda i els Estats Units i el fet que es parli anglès. Tot i això, ha preguntat en to de broma a les autoritats irlandeses per què condueixen pel costat equivocat de la carretera i per què el temps és tan dolent.

Summary: El centre d'operacions de Grífols a Irlanda entrarà en funcionament el primer semestre del 2016


La portaveu de JxCat diu que tot plegat és “cortina de fum” i que el govern no té clar què fer ni com fer-ho ACN Madrid .-La portaveu de JxCat al Congrés, Laura Borràs, critica el canvi de la ‘mesa de reconstrucció’ per una comissió parlamentaria i diu que, al final, no hi ha ni pactes de la Moncloa ni reconstrucció: “Només un acte del PSOE amb el PP”. Borràs lamenta haver-se assabentat del canvi per la premsa abans de rebre la comunicació oficial i diu que “així no es pot treballar”. “La prioritat ha de ser sempre donar resposta als ciutadans davant d’una crisi sense precedents però no posar-nos pastanagues que no porten enlloc”, afirma. La portaveu també assegura tot plegat demostra que el govern espanyol “no tenia clar què fer ni com fer-ho” i que “el més calent és a l’aigüera”.

Summary: Borràs critica el canvi de la mesa per una comissió i diu que l’únic pacte que hi ha és entre PP i PSOE


La jutgessa li retira el passaport i l’obliga a comparèixer una vegada per setmana ACN Valls.-La jutgessa del jutjat d’Instrucció número 3 de Valls ha ordenat la posada en llibertat provisional per a l’home acusat d’atropellar mortalment una ciclista aquest dilluns a Vilabella (Alt Camp), segons han informat fonts judicials. El detingut -un home de 33 anys de nacionalitat colombiana i veí de Vila-seca-, ha passat a disposició judicial aquest dimarts en qualitat d’investigat i ha contestat totes les parts. A més, la jutgessa ha acordat la retirada del passaport i la prohibició de sortir del país i l’obliga a presentar-se una vegada per setmana al jutjat. La magistrada ha valorat que el detingut tingui arrels al territori i no tingui antecedents. L'investigat ha explicat que va envestir les ciclistes arran d'una maniobra fortuïta per esquivar un animal que creuava la carretera. Segons ha pogut saber l'ACN, aquesta mateixa versió l'haurien corroborat davant dels Mossos la ciclista ferida i un testimoni. (En aquesta actualització s'ha afegit que un testimoni hauria corroborat que el conductor va intentar esquivar un animal) El cas continua obert per un presumpte homicidi imprudent, lesions imprudents, omissió del deure de socors i conducció sense permís. En l’accident, també va resultar ferida una altra ciclista. Els fets van passar quan faltaven pocs minuts per dos quarts de dues del migdia a la TP-2031 al terme municipal de Vilabella (Alt Camp), quan l'home que conduïa un vehicle model Ford Focus, va envestir les dues ciclistes per darrera. Una d'elles, veïna de Tarragona i de 28 anys, va resultar morta i l'altra va ser evacuada en helicòpter a l'Hospital Joan XXIII ferida de gravetat. Segons van detallar els Mossos d'Esquadra, l'home les va envestir, va aturar el cotxe i va baixar del vehicle, però després va tornar a pujar i va fugir. La Policia va aconseguir localitzar-lo i detenir-lo una hora després dels fets al municipi de Vilabella. La investigació se centra ara en els motius de l'accident i de la fugida ja que era una recta amb bona visibilitat i el conductor va donar negatiu en la prova d'alcoholèmia i drogues. De moment, encara queda pendent l’atestat policial amb els detalls del sinistre.

Summary: ACTUALIZACIÓ:Llibertat provisional per a l’home acusat d’atropellar mortalment una ciclista a Vilabella


El president d'ERC, Oriol Junqueras, ha assegurat en una entrevista al diari 'ARA' que "el judici i la sentència pesaran com una llosa en la història d'Espanya". "Qualsevol sentència que no sigui l'absolució serà una sentència injusta", afirma sobre l'escrit d'acusació de la Fiscalia General de l'Estat que demana 25 anys de presó per a ell. Junqueras segueix apostant per no posar terminis i considera que cal "ampliar la base" i "posar fonaments a llarg termini" per arribar a la independència. En ser preguntat per si la DUI va ser un error, el líder republicà diu que "segurament, tenir un calendari tan exigent per aconseguir un objectiu tan ambiciós no va ser la millor manera de plantejar-ho". Junqueras assegura no tenir por al judici i que el viu "com una oportunitat per explicar" que els líders independentistes empresonats són innocents, que no han comès els delictes dels quals se'ls acusa "injustament". "Hem de convertir el judici en una palanca, en l'element didàctic per excel·lència", afirma. El president d'ERC considera que unes eleccions podrien ser "útils" per "canalitzar" la frustració que pugui generar el judici tot i que també ha assegurat que podria servir que el "Govern governi i s'ocupi de l'FP, de fer optatiu el xinès i l'àrab", cosa que, segons Junqueras, situaria "els nostres joves en una posició de futur extraordinària". També recorda que "des de fa molts anys ERC treballa amb l'objectiu de la independència" i subratlla que "avui, com fa un any" la seva formació es manté "ferma amb aquest compromís". Amb tot, afirma que ara són "més forts que mai" perquè estan "superant reptes que mai" no havien hagut de superar. Segons ell, "el referéndum acordat avui és imposible" i cal convertir-lo en "inevitable". "Si a totes les eleccions acreditem una majoria independentista inequívoca, que cada vegada superi més clarament la meitat dels vots, és una situació insostenible en el temps per a l'Estat", reflexiona. El president d'ERC afegeix que respecta que JxCat no substitueixi els diputats suspesos i diu que ell és partidari de fer aquells gestos que els "acostin a l'objectiu polític" que persegueixen, "com per exemple mantenir la majoria parlamentària". En l'entrevista, Junqueras diu que respecta que altres formacions apostin per llistes unitàries de l'independentisme. "Som partidaris de buscar les solucions que maximitzen el resultat de les opcions independentistes", assegura tot explicant que la seva formació ha apostat per Ernest Maragall com a candidat perquè "té les qualitats per ser el pròxim alcalde de Barcelona". A més, considera que "no té cap fonament" dir que està pensant en un tripartit i ha considerat que és "un argument que els rivals fan servir" per desgastar-los políticament. Junqueras reconeix que "l'absència dels fills és la part més dura i dolorosa" d'estar a la presó. "Un any sense ells és un dany irreparable", lamenta.

Summary: Oriol Junqueras: "El judici i la sentència pesaran com una llosa en la història d'Espanya"


El Departament de Salut ha confirmat dos nous brots de covid-19 al Camp de Tarragona, amb la qual cosa ja són setze els focus actius a la regió sanitària. En concret, el primer consta de tres casos a la Selva, el Morell i la Pobla de Mafumet, correspon a un àmbit d'amistats i té quatre contactes en seguiment. El segon és de l'àmbit familiar i està situat a Cambrils i a Reus. Consta de tres casos, un dels quals hospitalitzat, i d'onze contactes en seguiment. De la resta de focus actius destaca que un dels brots de Reus ha passat de quatre a sis casos, i de 33 a 53 contactes. Un brot de Vila-seca també ha sumat quatre positius més i ja en té quinze. Els focus actius a la regió sumen 85 casos i 435 contactes en seguiment.  D'altra banda, Salut ha confirmat 29 casos positius a la regió sanitària del Camp de Tarragona en les últimes 24 hores i la xifra acumulada se situa en els 2.414. Set positius més a Terres de l'Ebre  A les Terres de l'Ebre n'ha confirmat set més i el global s'enfila als 459 casos. En aquesta regió sanitària Salut compatibilitzava dimecres sis brots a la Ràpita, l'Hospital de Jesús, el Perelló, Tortosa i Roquetes.  El Departament encara no ha actualitzat la situació dels brots a la regió sanitària, però s'espera que almenys n'inclogui un altre corresponent a la Sénia, on dimecres Salut va fer proves PCR a 56 joves.  Els testats són contactes pròxims a dos nois de la Pobla de Benifassà (Baix Maestrat) i tres del mateix municipi de la Sénia que van donar positiu per covid-19 després d'assistir a una festa a la discoteca Ébano de Peníscola l'11 i el 13 de juliol.

Summary: Dos nous brots eleven a setze els focus actius de covid-19 al Camp de Tarragona


Unitat. La unitat de tots contra el terror. La unitat per recordar a les víctimes dels atemptats de Barcelona i de Cambrils. Unitat ha estat una de les paraules més reiterades per algunes de les persones entrevistades per l'ACN en la manifestació d'aquest dissabte per Passeig de Gràcia. "Una de les coses que et fan creure de nou en la humanitat és quan la gent s’uneix després d'un atemptat, oferint ajuda i està unida contra el terror", ha assenyalat Kirsty Burrows, de Londres, qui ha recordat que la seva ciutat va viure un atemptat similar. La injustícia, el record a les víctimes, la lluita contra el terror, perquè no hi hagi més armes, en contra dels conflictes... Aquests són alguns dels motius que han portat a diferents ciutadans a manifestar-se pel centre de Barcelona, alguns amb pancartes on s'ha pogut llegir 'No tenim por', 'La millor resposta, la pau', 'Mariano volem pau, no vendre armes' o 'Les seves guerres, els nostres morts'. Així mateix, s'han pogut veure sobretot banderes independentistes i també d'espanyoles.  Unes 500.000 persones han participat a la manifestació de Barcelona contra el terrorisme i de record a les víctimes, segons la Guàrdia Urbana de la capital catalana. En la manifestació s'ha pogut escoltar un clam molt contundent de 'No tinc por', que han estat acompanyat per aplaudiments, però també per xiulets, quan es podia veure per exemple la imatge del rei Felip VI i de representants institucionals a una gran pantalla situada a Passeig de Gràcia amb Gran Via de les Corts Catalanes. Entre els cartells el més repetit era el de 'No tenim por' i el de 'La millor resposta, la pau'. També s'han repartit roses grogues, vermelles i blanques entre els assistents.  Nora Baños és activista de l'Associació Musulmans Contra la Islamofòbia (MCI), viu a Barcelona i ha participat a la manifestació pel terrorisme que s'ha patit a Barcelona que "no té justificació. El terrorisme no té cabuda en cap societat ni religió". Baños ha destacat que "és molt important veure Barcelona unida amb persones de diferents religions unides per una mateixa causa".  Ella ha reconegut que ha estat doble víctima, per una part del terrorisme com qualsevol ciutadà i també com a musulmana. "El dia que va passar estava treballant aquí i em feia una mica de respecte sortir amb el vel al carrer; mai saps què pot estar pensant una altra persona, però després me’n vaig adonar que vaig veure gent que em mirava, em somreia, m’abaixava el cap amb respecte... i vaig pensar que no és tan greu, que la gent està obrint els ulls" i que "Barcelona estava molt unida i que estem units".  La Marta Morancho, de Barcelona, ha destacat que tothom ha de participar en aquesta manifestació per mostrar el rebuig al terrorisme i donar el seu suport a les víctimes. Ella ha recordat que l'atemptat de les Rambles va ser un xoc.  La Lourdes Domènech, també de Barcelona, creu que si no hi hagués armes no hi haurà atemptats com el que va patir Barcelona. Tot i això, ha indicat que espera que a partir de l'Onze de Setembre les coses canviïn. "Per això farem la independència i ho aconseguirem". El Pere, que portava una bandera independentista, també ha dit que en primer lloc s'ha manifestat per rebutjar el terrorisme i en memòria de les víctimes. Però, acte seguit, ha assenyalat que ha protestat "com a resposta a la convocatòria del govern espanyol que volia convocar aquesta manifestació com una marxa per la unitat despanya i crec que ha fracassat".  La Mireia Agramunt, de Castelldefels, està molt cansada de tots els conflictes armats i per això ha decidit participar a la protesta: "No només contra el jihadisme, sinó també contra el racisme, contra la gent que fa mal als demés. No vull més dolor al món i tots hauríem de ser una mica més persones". El Matías Bercovich ha fet èmfasi en el fet que la gent es manifesti plegada i la Sarah, que és finlandesa, creu que la manifestació "és un gran símbol de solidaritat i sentiment comú" a favor de la pau.  L'escriptor J.N. Santaeulàlia L'escriptor Josep Navarro Santaeulàlia també ha participat a la manifestació: "Ens afecta a tots nosaltres i és un moment molt important". En declaracions a l'ACN, ha apuntat que la gent estava molt tranquil·la, en algunes coses una mica molesta, però veig que conviuen pacíficament les dues banderes (o les tres o les que hi hagi) i això és bon senyal". Tot i això, s'ha preguntat si potser era millor que no n’hi hagués cap avui de bandera, però "això ja és una altra qüestió", ha afegit.

Summary: "Que la gent s'uneixi per oferir ajuda i rebutjar el terror et fa creure de nou en la humanitat"


ERC no volia deixar perdre el mandat del 27-S "tot i les excel·lents perspectives electorals" que el partit tenia per al març. El portaveu dels republicans, Sergi Sabrià, ha celebrat aquest dilluns "l'acord històric" que ha evitat els comicis anticipats i que ha "recosit" la unitat de l'independentisme. "Estem més a prop de la independència", ha opinat durant la roda de premsa posterior a la reunió de la Permanent Nacional. Sabrià ha agraït la "generositat" d'Artur Mas i de la CUP, que va permetre investir in extremis Carles Puigdemont com a president de la Generalitat. "Al final ens van sobrar dues hores", ha ironitzat. Segons ell, el pacte garanteix l'estabilitat parlamentària perquè interpreta que els 2 diputats de l'esquerra anticapitalista que s'incorporaran a la dinàmica de JxSí votaran sempre el mateix en tot allò relacionat amb el procés. "Si persisteixes sempre pots arribar a lloc", ha destacat Sabrià, tot i reconèixer que després del 'no' definitiu a la investidura de Mas per part de la CUP les negociacions van ser "molt difícils". Els republicans assumeixen que en els propers mesos hi haurà altres negociacions tan complicades com la dels darrers tres mesos, però també estan convençuts que l'independentisme tornarà a demostrar la seva "transversalitat" per seguir impulsant el procés sobiranista. "Hem aconseguit un acord sòlid i un consens que ens apropa molt més a l'objectiu de tenir un país més net i més just", ha subratllat Sabrià. "La independència està més a prop avui que no pas dissabte passat", ha insistit. En opinió del portaveu republicà, l'objectiu comú de la República Catalana ha passat per sobre dels "partidismes". A partir d'ara, s'inicia un full de ruta de 18 mesos per construir les bases de la independència. Un camí en el qual no hi haurà una qüestió de confiança a meitat de mandat, tal com s'havia previst si Artur Mas aconseguia el suport necessari per ser investit, i en el qual s'assumeix un pla de xoc social de 270 milions i el contingut íntegre de la resolució independentista del passat 9 de novembre.  Sabrià ha explicat que la incorporació de dos diputats de la CUP a la dinàmica parlamentària de JxSí i el compromís de l'esquerra anticapitalista de no votar al costat dels unionistes en tot allò referent al procés sobiranista, garanteix que els passos endavant siguin ferms. A diferència de la CUP, que interpreta que els seus 10 diputats podran decidir el sentit del vot conjuntament, JxSí afirma que de l'acord s'extreu que almenys 2 diputats de la CUP votaran sempre el mateix que JxSí en els temes vinculats amb el procés. D'aquesta manera, totes les votacions assolirien 64 diputats i evitarien que l'oposició pogués bloquejar les lleis, ja que els altres 8 diputats de l'esquerra anticapitalista o bé votarien a favor o bé s'abstindrien. El compromís de la CUP amb l'estabilitat parlamentària i el pas al costat de Mas han estat agraïts pel portaveu d'ERC. "100 dies de negociació s'han fet molt llargs", ha reconegut, "però al final ens van sobrar dues hores".

Summary: ERC celebra l'acord "històric" que estan convençuts que apropa Catalunya a la independència


El tinent d'alcalde d'Empresa, Cultura i Innovació de l'Ajuntament de Barcelona, Jaume Collboni, ha assegurat que "el PSC ha defensat i defensarà el 'no' a Mariano Rajoy", ja que "el mandat ciutadà" els emplaça "a construir una alternativa al govern del PP". Collboni ha reconegut que "hi ha un debat obert" dins el PSOE i ha qualificat "d'episodi desafortunat" el Comitè Federal d'aquest dissabte però ha advertit que "no està tot decidit" i que el PSC "seguirà els seus processos de decisió interns i democràtics". Collboni ha viatjat aquest diumenge a Londres per impulsar el 'pla Brexit', una iniciativa per posicionar Barcelona com a destí per les empreses que vulguin abandonar el Regne Unit arran del 'Brexit'.

Summary: Collboni assegura que el PSC “mantindrà el 'no' a Rajoy fins al final”


Rafael Catalá, ministre de Justícia, s'ha referit aquest dimarts a la investigació sobre la secretària general d'ERC, Marta Rovira, que la situa també com a responsable de l'organització del referèndum d'autodeterminació de l'1 d'octubre. "Qui incompleix les normes ha d'assumir les seves responsabilitats". Catalá ha emmarcat aquesta afirmació enmig d'un discurs sobre el funcionament de l'Estat de Dret i sobre el paper determinant que hi duen a termes les forces i cossos de seguretat, els fiscals, els jutges i els funcionaris de justícia. Tots aquests elements, ha reflexionat Catalá, fan "possible" que "tothom sigui igual davant la llei" i que qui incompleixi les normes n'hagi d'assumir les seves responsabilitats. Català ho ha dit durant un esmorzar informatiu organitzat per Europa Press a Sevilla. Prèviament el ministre havia afirmat que sobre el cas concret de la republicana Marta Rovira, hi ha una investigació que "sembla acreditar" que "també ha contribuït" a la comissió d'un delicte. I ha afegit: "Si això és així, lògicament es formalitzarà la querella en cas que tingui fonament i un jutge independent ho analitzarà i arribarà a una conclusió".

Summary: Catalá sobre Rovira: "Qui incompleix les normes ha d'assumir les seves responsabilitats"


El ministre de l'Interior, Jorge Fernández Díaz, ha desatacat que el comissari d'Immigració, Interior i Ciutadania, Dimitris Avramopoulos, convida el president de la Generalitat, Carles Puigdemont, a coordinar els esforços amb el govern espanyol per a l'acollida de refugiats en la carta que li ha enviat. "Diu [Avramopoulos a Puigdemont] que l'execució de les decisions de la Unió Europea corresponen als estats membres i l'invita a posar-se en contacte amb el govern d'Espanya, que és l'interlocutor i qui executa les decisions de la UE i, concretament, l'invita a posar-se en contacte amb mi", ha afirmat davant els periodistes Fernández Díaz, que s'ha limitat a destacar el contingut del "segon full" de la carta.

Summary: Fernández Díaz destaca que la carta sobre l'acollida de refugiats convida Puigdemont a contactar amb el govern espanyol


El president de Ciutadans, Albert Rivera, s’ha obert aquest dimarts a votar a favor de la investidura de Mariano Rajoy si el Partit Popular accepta sis condicions contra la corrupció i per la regeneració democràtica que passen per separar els imputats dels càrrecs públics, per eliminar els aforaments, per una nova llei electoral, per acabar amb els indults per corrupció política, per limitar els mandats i per crear una comissió per investigar el finançament irregular del Partit Popular. “Si el PP accepta aquestes sis condicions, tot està obert”, ha subratllat Rivera durant una compareixença al Congrés dels Diputats, on també ha exigit al president espanyol en funcions que fixi una data per al debat d’investidura abans de posar-se a negociar sobre aquestes qüestions.

Summary: Rivera s’obre al ‘sí’ si Rajoy accepta sis condicions contra la corrupció


La confraria de Sant Lluís i Santa Maria de Palafolls ha decidit desconvocar la processó de Dijous Sant com a mesura preventiva per la crisi del coronavirus. La processó té la particularitat que compta amb la sempre polèmica participació de la Germandat dels Cavallers Legionaris de Barcelona i el Crist de la Bona Mort. La suspensió, però, no significa que la presència dels legionaris al municipi estigui descartada, ja que l'organització estudia convocar una processó "extraordinària" un cop superada la crisi sanitària i fora ja del calendari de la Setmana Santa. Els darrers anys, la processó ha provocar diversos moment de tensió entre partidaris i detractors i ha obligat a intervenir els antiavalots dels Mossos d'Esquadra.

Summary: La processó de legionaris a Palafolls queda suspesa però es planteja una marxa "extraordinària" fora de la Setmana Santa


La fins ara secretària general del Cercle d'Economia, Marta Angerri, serà nomenada com a directora de l'entitat, que aplega empresaris, directius i acadèmics, la pròxima setmana en substitució de Jordi Alberich, que ha assumit la direcció del Cercle durant els darrers vint anys. Angerri és llicenciada en Ciències Polítiques per la UAB i màster en Gestió Pública per ESADE-UPF-UAB. Forma part de l'entitat des del 2007 i anteriorment va treballar a la Generalitat realitzant diverses tasques.

Summary: Marta Angerri assumirà la direcció general del Cercle d'Economia en substitució de Jordi Alberich


La Guàrdia Urbana de Reus ha denunciat un veí de Mollerussa de 43 anys que dissabte va patir un accident quan circulava amb el permís de conduir retirat i amb una taxa d’alcohol que quadruplicava el màxim permès. Segons informa el cos policial, cap a dos quarts d’onze del matí es va produir un accident entre dos turismes a l’avinguda de l’Onze de Setembre de la capital del Baix Camp. S’hi van veure implicats un Ford Mondeo conduït per un veí de Lloret de Mar de 38 anys i un Seat Toledo conduït pel veí de Mollerussa. Tots dos van resultar il·lesos, però el segon va donar positiu en la prova d’alcoholèmia amb un resultat d’1,08 mg/l d’aire espirat. Per aquest motiu, els agents van instruir diligències judicials per un presumpte delicte contra la seguretat del trànsit per conduir sota els efectes de begudes alcohòliques, i un contra l’administració de justícia per un trencament de condemna per circular amb el permís de conduir retirat. Un altre conductor begut topa amb un cotxe aparcat D’altra banda, cap a les set de la tarda de diumenge, al carrer Sor Lluïsa Estivill es va produir un altre accident de trànsit sense ferits entre un Seat Arosa i un Renault Scenic que estava aparcat. El conductor, veí de Reus de 53 anys, va donar positiu a la prova d'alcoholèmia, amb un resultat positiu de 0,86 mg/l d'alcohol en aire espirat, per la qual cosa va ser denunciat.

Summary: Enxampen un conductor a Reus que quadruplicava la taxa d’alcoholèmia i circulava amb el permís retirat


La consellera de Presidència i portaveu del Govern, Elsa Artadi, ha dit aquest dimarts al migdia que si el ministre de l'Interior, Fernando Grande-Marlaska, vol parlar de la polèmica dels llaços grocs en la propera reunió de la Junta de Seguretat de Catalunya, dijous vinent, "no hi haurà cap problema". Artadi creu que no és "l'àmbit" per parlar-ne, però no posaran "en risc" la celebració de la reunió. "Hauríem de crear la manera que en l'ordre del dia s'hi puguin expressar les necessitats que sent que té un govern i també l'altre", ha dit, afegint que no es "coartarà" cap debat. En la roda de premsa posterior al Consell Executiu, Artadi ha explicat que el conseller d'Interior, Miquel Buch, no ha parlat de la qüestió en la reunió del Govern, però la portaveu ha explicat que aquest dimarts a la tarda probablement es concretarà l'ordre del dia de la trobada de dijous. Artadi ha recordat que el president de la Generalitat, Quim Torra, que presideix la Junta de Seguretat, volia parlar dels policies espanyols "involucrats en accions violentes" contra independentistes, i que el ministre volia parlar de llaços grocs i "convivència". Per a Artadi, no hi haurà problema en poder parar de tot. Altres temes que es tractaran en la reunió, ha dit Artadi, seran la lluita antiterrorista, la coordinació policial i l'intercanvi d'informació, i la certificació del número de mossos d'Esquadra i el seu finançament, tant salarial com d'equipament.

Summary: Artadi diu que si Marlaska parla de llaços grocs a la junta de seguretat "no hi haurà cap problema"


La coordinadora general del Partit Demòcrata Europeu Català (PDECAT), Marta Pascal, demana allunyar-se del "populisme barat" que, segons apunta, utilitzen altres formacions per tractar la gestió de la sanitat i voler així "guanyar vots". Pascal ha apuntat la "qualitat" com a prioritat per impulsar un estat del benestar "punter". "Ningú vol estar malalt però tothom vol que el curin", ha dit com a exemple. "I l'important és que el curin, i no qui el cura, que ho faci molt bé, vingui d'on vingui", ha afegit per després alertar que des del PDECAT serà "contundent" per evitar que "s'estigmatitzi" als qui contribueixen a millorar el sistema "per exemple, des de la iniciativa privada", ha assenyalat. Ho ha dit en el tret de sortida del cicle  'StartCat: El millor país comença aquí', que s'ha iniciat amb 'La salut i la sanitat a Catalunya: oportunitats i reptes de futur'. La jornada de debat, celebrada al Paranimf de la Facultat de Medicina  ha tingut entre els assistents al conseller de Salut, Antoni Comín, però també a predecessors seus, com Boi Ruiz, Marina Geli, Xavier Pomés o Xavier Trias, exalcalde de Barcelona i conseller de Sanitat entre el 1988 i el 1996. "Avui iniciem un diàleg sincer amb el sector que anirem afinant amb fòrums i propostes específiques", ha apuntat Marta Pascal en l'inici de la seva intervenció. "Imaginem un estat del benestar sostenible, equilibrant drets i deures i amb els usuaris al centre"; ha dit més tard, deixant entreveure la filosofia del PDECAT sobre el tema de la sanitat, on els ciutadans són també individus actius i autònoms "i que tinguin ganes de tirar endavant", ha afegit. Destacant que la sostenibilitat de la sanitat es basa en "drets però també deures", Pascal situa l'usuari com a centre del sistema. Ara bé, ha advertit que el PDECAT no defensarà ni defensa la política del "subsidi". "Volem un estat del benestar que reaccioni davant les necessitats dels ciutadans", ha raonat la coordinadora general de la formació. I, en aquest sentit, ha estat crítica amb aquells corrents que practiquen el populisme i que creen una "fal·làcia" en la que els "ciutadans deixen de ser responsables del seus actes. "Prou populisme: intentar canviar el règim, organitzar millor el sistema no és privatitzar;  és agafar el toro per les banyes", ha subratllat Marta Pascal.  A banda d'insistir en la idea donada en les xerrades prèvies que l'actual sistema sanitari està "ben finançat"; Pascal ha apuntat a la necessitat d'evolucionar cap a un model amb un estructura més simplificada i més global, on estiguin garantides unes bones condicions labores als professionals de la salut i on la recerca tingui una posició destacada per seguir sent capdavantera. "Volem un model sanitari a l’alçada d’un model de país de qualitat i que valgui la pena", ha subratllat. Tret de sortida de l'StartCat' La salut ha centrat la primera sessió del cicle 'StartCat', que s'obre a la societat civil per presentar el principis ideològics del PDECAT a la ciutadania, però també per copsar el seu punt de vista per tenir la llavor d'un futur programa electoral. Es tracta d'un pas derivat de la fi del desplegament orgànic del partit i que ara passa a una fase ideològica, amb el disseny de les  propostes programàtiques i del projecte de país amb el que el PDECAT vol convèncer . "Prendrem la paraula als professionals dels diferents àmbits per veure com podem millorar el sistema", ha indicat Pascal. Aquests mesos de debat ideològic en el si del partit culminaran amb una gran Conferència Nacional a la primavera.  La presentació de la jornada aquest dissabte ha anat a càrrec del metge i alcalde d'Olot, Josep Maria Corominas, que ha conduït la sessió, dividida en tres parts. Ha començat amb la conferència inaugural de la mà de Vicente Ortún, economista i professor de la UPF, qui ha estat presentat pel metge de l'Hospital Clínic Toni Trilla.  Tot seguit, s'han celebrat dues taules rodones. La primera ha estat sobre el  'Lideratge i excel·lència', moderada pel metge d'atenció primària  Albert Ledesma i en la que han participat Josep Tabernero, metge de l'Hospital Vall d'Hebron; Chon González, infermera del Programa Pacient Expert Catalunya; Marta Serols, metgessa de l'EAP de Vic; i Pere Bonet, psiquiatre de la Fundació Althaia de Manresa. La segona taula rodona, dedicada als temes de "Sostenibilitat, eficiència i participació", l'ha moderat el professor d'ESADE Manel Peiró, i que ha comptat amb les intervencions de Manel del Castillo, metge i gerent de l'Hospital Sant Joan de Déu; Carme Sabater, coordinadora d'Usuaris de la Sanitat; Francesc Garcia Cuyàs, metge de la Fundació TIC Salut; i Montse Candini, diputada de Junts pel Sí al Parlament i alcaldessa de Calella.  La coordinadora general del PDECAT, Marta Pascal, ha estat l'encarregada de tancar la jornada i exposar les conclusions del debat.  Un debat que ha generat força interès donat que les 283 butaques que consta l'auditori del Paranimf de la Facultat de Medicina estaven pràcticament totes ocupades.

Summary: El PDECAT demana acabar amb el "populisme" en la gestió de la salut i aposta per prioritzar la "qualitat" dels serveis